SL Uradni list Evropske unije C 89/23

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 89/07)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CARNE DE BÍSARO TRANSMONTANO “ali „CARNE DE PORCO TRANSMONTANO“

Št. ES: PT/PDO/005/0457/20.04.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Instituto de Desenvolvimento Rural e Hidráulica Naslov: Av. Afonso Costa, n.o3 P-1949-002 Lisboa Telefon: (351) 21 844 22 00 Telefaks: (351) 21 844 22 02 E-naslov: idrha@idrha.min-agricultura.pt

2. Vlagatelj:

Naziv: ANCSUB — Associação Nacional de Criadores de Suínos de Raça Bísara Naslov: Edifício da Casa do Povo Largo do Toural P-5320-311 Vinhais Telefon: (351) 273 771 340 Telefaks: (351) 273 770 048 E-naslov: ancsub@bisaro.info Sestava: proizvajalec/predelovalec ( X ) drugi ( )

3. Vrsta proizvoda:

Skupina 1.1 – Sveže meso (in drobovina)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Naziv: „Carne de Bísaro Transmontano “ali „Carne de Porco Transmontano“

4.2. Opis: Meso, pridobljeno z zakolom pujskov ali razrezom trupa prašičev pasme Bísaro, vzrejenih v tradicionalnem, polekstenzivnem sistemu kmetovanja in krmljenih z lokalnimi kmetijskimi proizvodi in stranskimi proizvodi. Trupi živali, ki so zaklane preden dopolnijo 45 dni (pujski), so težki do 12 kg. Imajo rahlo marmorirano meso, dokaj sočno in gladko mišico, belo, enakomerno, čvrsto maščobo, ki ni eksudativna, in gladko strukturo. Trupi živali (skopljeni samci ali samice), zaklanih od starosti osem mesecev, so težki od 60 kg naprej in so razvrščeni v razrede R, O ali P. Mišica je živordeča in maščoba roza barve. Meso ni zelo mastno, dokaj marmorirano, zelo sočno in gladko, čvrste strukture. Kadar je meso pečeno na žaru, ima značilen okus, ki je posledica metode pridobivanja in vrste živalske krme.

4.3. Geografsko območje: Ob upoštevanju tradicionalnega načina proizvodnje, znanja glede reje in krmljenja živali, sestave tal in potrebnih klimatskih pogojev je proizvodno območje (rojstvo, vzreja, reja in zakol prašičev ter razkosanje in pakiranje mesa) mesa „carne de porco transmontano “omejeno na skupnosti Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso in Vinhais v okrožju Bragança ter na občine Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar in Vila Real v okrožju Vila Real. Hrana je pridobljena na geografskem območju, razen nekaterih polnovrednih krmnih mešanic, ki se uporabljajo izključno za krmo plemenskih svinj in ki praviloma ne presegajo 5 % njihovega letnega vnosa hrane.

4.4. Dokazilo o poreklu: Kmetije, klavnice, predelovalni obrati, razsekovalnice in pakirnice morajo imeti dovoljenje za obratovanje in pooblastilo skupine proizvajalcev po odobritvi kontrolnega organa ter biti na navedenem območju. Celoten proizvodni proces od kmetije, ki proizvaja surovine, do kraja prodaje proizvoda je pod sistemom strogega nadzora, ki zagotavlja, da je proizvod v celoti sledljiv. Certifikacijska oznaka na vsakem trupu ali kosu mesa je oštevilčena, kar zagotavlja popolno sledljivost do kmetije, od kjer proizvod izvira. Poreklo proizvoda je mogoče na vsaki točki proizvodne verige dokazati s serijskimi številkami, ki morajo biti označene na certifikacijski oznaki.

4.5. Metoda pridobivanja: Živinoreja temelji na tradicionalnem načinu proizvodnje, ki se uporablja v tem območju in ki se prenaša iz roda v rod. Kmetije morajo imeti dovolj prostora bodisi za proizvodnjo hrane za živali bodisi za zagotovitev območja za pašo. Reja živali se preseli v hlev le pozimi. Oktobra in novembra kmetje svoje živali peljejo v kostanjeve gozdove, da izkoristijo kostanj, ki je padel na tla. Krma je raznolika in je odvisna od letnih žetev. Temelji na mešanici žit (ponavadi pšenice, koruze, rži in ovsa), ki je na voljo celo leto, dodani pa so ji buče, repa, krompir, pesa, različno sadje, sladka koruza, zelje, sušena krma, krma in kostanj. Po zakolu je treba trupe vsaj 24 ur hraniti pri temperaturi 7 °C (+/–1 °C), preden se postopoma ohladijo na 2 °C. Do prodaje potrošniku trupov ni dovoljeno zamrzniti. Vrednost pH mesa znaša 5,95 do 45 minut po zakolu in 5,56 po 24 urah. Meso se na tržišču ne glede na starost pojavlja v dveh oblikah:

kot označeni in identificirani trupi ali polovice trupov, na katerih se nahajata oznaka porekla in certifikacijska oznaka, ki ju ni mogoče spremeniti ali izbrisati;

kot celi ali razsekani kosi, pakirani v material, ki se uporablja posebej za stik s proizvodom v normalnem in nadziranem okolju ali v vakuumu, ustrezno označeni s certifikacijsko oznako, ki je ni mogoče spremeniti ali izbrisati.

Zakol, razsek, razkosanje in pakiranje se lahko izvajajo le v ustrezno pooblaščenih obratovalnicah, ki se nahajajo v geografskem območju proizvodnje, ker so ti prašiči večji in drugačne sestave kot drugi prašiči. To pomeni, da je treba različne dele opreme v klavnici povečati in zagotoviti naprave za ožiganje trupov, namesto običajnega parjenja. Posebna narava trupov pomeni, da morajo razkosanje in razsek opraviti specializirani strokovnjaki, ki lahko zagotovijo najboljšo komercialno uporabo mesa in pridobijo kose, ki kažejo značilno marmorirano maščobo v nekaterih delih mesa z malo površinske maščobe. Glede na pridobljene količine se mesarji, ki so specializirani za takšne trupe, nahajajo le v regiji porekla.

Po postopku razseka in razkosanja je treba meso nemudoma pakirati, da se preprečijo žarkost ali kakršne koli druge kemične spremembe – zlasti zaradi vsebnosti maščobe, mikrobiološke spremembe, če se meso takoj ne zaščiti in ustrezno ohladi, ali spremembe v vrednosti pH, ki bi bila večja od običajne.

Meso „carne de porco transmontano “sistematično preverjajo strokovnjaki pred pakiranjem v embalažo za končnega potrošnika, zlasti glede svežosti in marmoriranosti proizvoda; vsak proizvod, ki ne ustreza zahtevam, se umakne iz obtoka.

4.6. Povezava: Različne živalske skulpture in omembe davkov na prašiče in njihove stranske proizvode v različnih registrih skupnosti v regiji dokazujejo, da je bila prašičereja na tem območju že od nekdaj zelo pomembna. Reja prašičev pasme Bísaro je ključnega pomena za ohranitev ne le tradicionalnih proizvodnih sistemov ampak tudi družinskih podjetij na majhnih kmetijah. Te živali, ki so pogosto rejene v tem območju, so posebej dobro prilagojene na podeželsko okolje, neprijazne podnebne razmere in lokalno krmo, ki so značilni za to območje. Mesnatost trupa, količina in razpored maščobe ter okus in aroma mesa so neposredno povezani z načinom reje in krmljenja živali ter so zlasti posledica krmljenja s kostanjem. Povzetek: odnos med proizvodom in regijo izvira iz avtohtone pasme, obstoječih klimatskih pogojev, metode živinoreje in lokalnih proizvodov, s katerimi se krmijo živali, kar skupaj daje mesu teh živali njegove prepoznavne organoleptične značilnosti.

4.7. Nadzorni organ:

Naziv: Tradição e Qualidade — Associação Interprofissional para Produtos Agro-Alimentares de Trás-os-Montes Naslov: Av. 25 de Abril, 273 S/L P-5370-202 Mirandela Telefon: (351) 278 261 410 Telefaks: (351) 278 261 410 E-naslov: tradição-qualidade@clix.pt

„Tradição e Qualidade “izpolnjuje zahteve standarda 45011:2001.

4.8. Označevanje: Ne glede na predstavitev ali embalažo mesa, se mora na vsakem kosu mesa ali trupu poleg besedila, ki je obvezno v okviru splošne zakonodaje, nahajati naslednje besedilo: „Carne de Bísaro Transmontano – Denominação de Origem Protegida “(zaščitena označba porekla) ali „Carne de Porco Transmontano – Denominação de Origem Protegida “(zaščitena označba porekla). Pakirano meso je opremljeno tudi z logotipom Skupnosti in specifičnim logotipom za proizvode iz skupnosti Vinhais, katerega vzorec se nahaja spodaj. Vključena mora biti tudi certifikacijska oznaka z obvezno navedbo imena proizvoda in ustreznega besedila, nadzornega organa in serijske številke.

(1) UL L 93, 31.3.2006, str. 12.